b'\n_START_ARTICLE_\nSildalaldi\n_START_PARAGRAPH_\nSildalaldi ehk dioodsild on alaldi, mis koosneb enamasti dioodide r\xc3\xbchmast, mis on \xc3\xbchendatud sisend- ja v\xc3\xa4ljundklemmide vahele. Plussv\xc3\xa4ljundklemmi k\xc3\xbclge on \xc3\xbchendatud dioodide katoodid ja miinusv\xc3\xa4ljundklemmi k\xc3\xbclge dioodide anoodid. Iga sisendklemmi k\xc3\xbclge on \xc3\xbchendatud \xc3\xbche dioodi anood ja teise katood._NEWLINE_Sildalaldeid kasutatakse igasuguse v\xc3\xb5imsusega toiteallikates, vahelduvvoolumuundurites ja ka alalisvoolul\xc3\xbclitina._NEWLINE_Sildalaldi leiutas saksa f\xc3\xbc\xc3\xbcsik Leo Graetz (1856\xe2\x80\x931941). Tema j\xc3\xa4rgi on sildalaldit nimetatud ka Graetzi l\xc3\xbclituseks.\n_START_SECTION_\n\xc3\x9chefaasiline sildalaldi\n_START_PARAGRAPH_\n\xc3\x9chefaasilise pinge alaldamiseks m\xc3\xb5eldud sildalaldi koosneb neljast dioodist, mis moodustavad t\xc3\xa4isperioodalaldi. Sisendile vahelduvpinge andmisel tekib v\xc3\xa4ljundis pulseeriv alalispinge. V\xc3\xa4ljundpinge  pulseerib suures ulatuses._NEWLINE_\xc3\x9chefaasilise sildalaldi puudus peale suure pulsatsiooni on dioodidel tekkiv suhteliselt suur p\xc3\xa4ripingelang. Sel p\xc3\xb5hjusel rakendatakse m\xc3\xb5nikord \xc3\xbchekvadrandilisi osaliselt t\xc3\xbc\xc3\xbcritavaid sildalaldeid, milles kasutatakse kaht dioodi ja kaht t\xc3\xbcristori.\n_START_SECTION_\nKolmefaasiline sildalaldi\n_START_PARAGRAPH_\nKolmefaasilises alaldis pinge korral on faasid omavahel nihkes, mist\xc3\xb5ttu v\xc3\xa4ljundpinge on palju paremini silutud. Seet\xc3\xb5ttu v\xc3\xb5ib silukondensaator olla m\xc3\xa4rksa v\xc3\xa4iksema mahtuvusega kui \xc3\xbchefaasilisel alaldil (v\xc3\xb5i hoopis puududa). Heade tehniliste n\xc3\xa4itajate t\xc3\xb5ttu kasutatakse suurtel v\xc3\xb5imsustel k\xc3\xb5ige laialdasemalt just kolmefaasilist sildalaldit, kuna sellel on ka k\xc3\xb5rge v\xc3\xb5imsustegur ja v\xc3\xb5rdlemisi lihtne ehitus._NEWLINE_T\xc3\xa4nap\xc3\xa4eval kasutatakse sildl\xc3\xbclitustes dioodide asemel sageli transistore ja t\xc3\xbcristore. _NEWLINE_Dioodalaldid ei v\xc3\xb5imalda energia tagastamist vahelduvvooluv\xc3\xb5rku ja dioodide kommutatsiooni t\xc3\xb5ttu sisaldab nende sisendvool k\xc3\xb5rgemaid harmoonilisi. Transistorl\xc3\xbclititel p\xc3\xb5hinevate s\xc3\xbcnkroonalaldite kasutamisega saab need puudused k\xc3\xb5rvaldada.'